R. Kaliňák, podpredseda vlády a minister vnútra SR: (2008-12-04):
Pri počte nehôd a počte najazdených kilometrov, ktoré napríklad úrad má, je určite jedničkou na trhu všetkých organizácii Slovenskej republiky. To znamená, pri počte najazdených kilometrov máme najmenší počet nehôd, keby sme v štatistike porovnávali kohokoľvek, a preto si skôr myslím, že možno niekedy tendenčný článok z novín vás ovplyvní, ale realita je úplne iná. Nemyslím si, že by aj priamo vo výkone chodili, a nielen ministerské, všetky autá Úradu na ochranu ústavných činiteľov spôsobom, ktorý by porušoval predpisy. Robia tak výnimočne iba v prípade, keď si to vyžaduje situácia, ktorú si okolnosti vyžadujú. Sú však, samozrejme, aj na tieto veci konkrétne predpisy, akým spôsobom sa majú správať v prípade, že využívajú príslušníci Policajného zboru svoju výnimku. Takže ešte raz sa vrátim k tomu. To, na koho by ste sa chceli sťažovať, sú skôr moji policajti, ktorí šoférujú, nie tí, ktorí sedia vedľa alebo vzadu. Čo sa týka diaľnic, ja si myslím, že tu je tiež odpoveď úplne jednoduchá a predovšetkým v tom, že už dnes táto vláda postavila viac diaľnic ako vláda minulá, väčší počet kilometrov a myslím si, že sa snažíme a dokazujeme to. Paľo, nebudeš so mnou súhlasiť? No, dobre, keď do toho budeš rátať aj Mečiarove kilometre, prosím. (Hlasy z pléna.) Dobre, samozrejme, ja si pamätám, pamätám si úsek Piešťany – Púchov, ktorý vlastne alebo teda pred tou zákrutou, ako je Mojtín – teraz si nepamätám tú obec, určite to budeš, pán poslanec, vedieť lepšie ako ja –, tak tam v jednom pruhu bola v podstate ku Trenčínu postavená veľká časť druhej strany ešte za vlády HZDS. To znamená, tiež to boli kilometre, ktoré ste v tom vyhodnotení mali započítané, čiže myslím si, že tá štatistika je taká objektívna. Ale to som nechcel povedať. Chcel som povedať to, že si myslím, že nám nemožno vyčítať slabú iniciatívu a slabý tlak na to, aby sme postavili čo najväčšie množstvo diaľnic. Áno, súhlasím. Dali sme si bezpochyby ambiciózny cieľ a pán poslanec Prokopovič so mnou nebude súhlasiť, že sme mnohé veci z tohto splnili. Ale keby sme si nedali taký silný štartový výstrel, tak by sme bezpochyby mnohé veci neurobili. Ale som presvedčený a veľmi ma teší, že IBRD ohodnotila pripravenosť Slovenska na PPP projekty ako veľmi vysokú. Hovorili ste, kedy budú diaľnice, bola vaša otázka. Samozrejme, že to je ale otázka pre ministra dopravy, no keď sa to pýtate mňa, tak ja len odpoviem, že si myslím, že zajtra sa otvára úsek Mengusovce – Jánovce, ktoré som si dovolil prejsť asi pred dvoma dňami a musím ho vyhodnotiť. Teda samotný úsek je 15, ale s privádzačmi 20 km, a myslím si, že výrazne, výrazne vylepší štatistiku dopravných nehôd v rámci Prešovského kraja, pretože to je naozaj jednak veľmi pekný kus diaľnice a je to presne ten príspevok, ktorý chceme. Áno, pre ministerstvo vnútra je výstavba diaľnic prioritou z pohľadu bezpečnosti. Je jednoznačne dokázané, a v tom máte úplnú pravdu, pani poslankyňa, že diaľnice a rýchlostné cesty výrazne znižujú nehodovosť. A dostanem sa k vašej poslednej poznámke, ktorá súvisela so 160-kou a na to kontra ešte samotná 50-ka v obci. My sme 160-ku nenavrhli, ani sme 160-ku neschválili. A my sme iba umožnili to, čo platí aj v mestách a platí – samozrejme, mňa nevyrušuje komunikácia medzi poslancami, ja som sa len na tom príjemne usmial – platí, že aj dnes to, čo bola kritika zo strany pána poslanca Kovarčíka v prímestských častiach v širokých cestách v štvorprúdových, ktoré sú, dajme tomu, vonkajšie okruhy miest, obchvaty miest, platí, aj keď idú katastrom obce, môže správca komunikácie navrhnúť rýchlosť vyššiu. Pani poslankyňa, neviem presne, z ktorého mesta alebo časti Slovenska pochádzate, ale ak sa nachádza vlastne v lokalite cesta, ktorá je podľa vás nie popretkávaná priechodmi pre chodcov alebo je v priemyselnej zóne, kde sa chodci prakticky vôbec nezdržujú, nie je žiadny problém, preto sme ten zákon prijali, že je možné dopravným značením určiť rýchlosť vyššiu. Čiže na takých prímestských privádzačoch, ktoré sú väčšieho charakteru, môže premávka, ktorá je využívaná, dajme tomu v ranných špičkách, byť omnoho rýchlejšia, môže byť 60, môže byť 80. Ale v samotnom meste, v centre, kde sú vlastne školy, kde sú obytné zóny, si myslím, že tá 50-ka je určite mimoriadnym riešením, ktoré nám vylepší čísla. A 160-ku sme takisto neschválili. To je skôr novinársky nápad, že by to tak asi mohlo byť. Platí to isté pre diaľnicu, ak sa nájde úsek, ktorý ja dnes viem identifikovať, ako dajme tomu Bratislava – Malacky časť D2 alebo Trenčín – Ilava, kde rovný úsek, ktorý je oplotený, rýchlosť... (Hlas z pléne.) Pani poslankyňa, vy máte imunitu, určite vás nikto chytať nebude. Ale čo je podstatné, môže tam prísť k nasadeniu dopravného značenia, ktoré by vlastne tú 160-ku umožnilo, ak bude tam vlastne plot, ktorý zamedzí príchodu divej zveri, ktorá je najväčším nebezpečenstvom. Pán poslanec Pado to zažil prednedávnom našťastie bez zásadnejšieho zranenia. Keby bola cesta oplotená, bez problémov nemôže dôjsť k prekvapeniu, že rovno do cesty vám skočí zver bez možnosti akejkoľvek reakcie aj pri dodržaní všetkých pravidiel cestnej premávky. Ja ešte nechám priestor svojim kolegom. Ďakujem pekne, pani poslankyňa.